Fotball i Stavanger

Fotball regnes som den mest populære sporten og idretten i Stavanger. Viking Fotballklubb er byens største klubb og er en av norges mestvinnende klubber. Stavanger har i 2011 58 fotballbaner eller områder fotballklubbene kan bruke daglig til trening og kamp for femmer-, sjuer- og elleverfotball. Kommunen disponerer i dag bare tre gressbaner (Stavanger stadion, Lassa grasbane og gressbanen ved ISS).

Historie

Den 10. august 1899 ble byens første fotballklubb, Viking Fotballklubb, stiftet. Året etter at Viking ble etablert kom klubben Norrøna, og den første fotballkampen i Stavanger gikk ikke uventet mellom Norrøna og Viking. En kamp som Viking vant 1-0. På begynnelsen av 1900-tallet begrenset imidlertid fotballkampene seg til for det meste bare lokale oppgjør. Stavanger Idrettsforening (SIF) ble stiftet i 1905 og utviklet seg til å bli det dominerende fotballaget både i Stavanger og på Vestlandet frem til 1945, og hadde sin storhetstid i 1920-årene med semifinale i cupen i 1929 og i 1930. Det ble tap i begge semifinalene, som det også ble i 1912 og i 1914. Rogalands første landslagspiller kom fra SIF – Sverre Berg-Johannesen, populært kalt «Vallen». Han spilte 13 landskamper og scoret tre mål i perioden 1927–1931. I 1930 spilte Viking sin første cupfinale, men måtte se seg slått med 1-3 av Mjøndalen. Det samme året fikk klubben sine første landslagsspillere, legendariske Bernhard Lund, Reidar Kvammen og Arthur Kvammen. Etter hvert ble Viking og Vidar (grunnlagt 18. april 1906) de beste klubbene i Stavanger, og SIF spilte ikke i de øverste divisjonene på lang tid. Vikings første store pokal kom i 1953 da klubben vant sitt første cupmesterskap etter å ha slått Lillestrøm 2-1.
Viking utviklet seg til å bli et av et av landets beste fotballag gjennom tidene. Klubben innehar andreplass på maratontabellen både regnet fra 1948 og fra 1963. Viking har spilt i toppdivisjonen siden den ble etablert, med unntak av fire sesonger, 1966-67 og 1987-88. Dette gjør at Viking er laget med flest sesonger i toppserien, med god margin (60 sesonger, mot 2.-plass Rosenborgs 47 sesonger). Klubben har til sammen tatt syv seriemesterskap og fem norgesmesterskap. 1970-årene blir regnet som Vikings gullalder: tiåret ble innledet med seriemesterskap i 1972, og denne bragden gjentok Viking i de tre påfølgende årene. I 1974 var klubben også i cupfinalen, men ble slått av Skeid med 1-3. Som en følge av seriemesterskapene ble det også spilt mange europacupkamper i 1970-årene, og høydepunket var da det tyske storlaget FC Köln ble slått 1-0 i 2.runde i Europa-cupen i 1972 på Stavanger Stadion. Gullårene fikk en fantastisk avslutning, i 1979 vant nemlig klubben «The Triple» ved å bli både seriemester, cupmester og cupmester for juniorer. Viking vant serien sist i 1991 og cupen vant Viking senest mot erkerivalene Bryne FK i 2001.
Det ble skrevet norgeshistorie den 4. juni 1970 da Mulier ble grunnlagt som den første rene kvinnefotballklubben i landet. Den første tiden fantes det ingen andre klubber med kvinnelag som de kunne spille mot, men de var stort sett så mange på treningene at de kunne spille to lag mot hverandre. Etter hvert kom det til kvinnelag fra andre lokale fotballklubber, og Mulier var pådriver for at det ble innført en egen kretsserie for kvinner fra 1973. Mulier ble kretsmestre i 1974 og 1975. Klubben slet etter hvert med rekruttering både av spillere og trenere, og i løpet av 1977/1978 begynte man å snakke om sammenslåing med en etablert klubb. I desember 1978 møttes representanter fra Mulier og Fotballklubben Vidar til samtaler, og i 1979 meldte Mulier seg kollektivt inn i Vidar og dannet Vidars første kvinnelag.
Viking spiller i 2014 i Tippeligaen og er dermed byens beste fotballag, mens Vidar er nest best. Brodd har de siste to årene vært nummer tre, men både Vardeneset, Hundvåg og Vaulen truer posisjonen i topp 3.
SIF har på kort tid rykket ned fra 1. til 4. divisjon.